****

**30ο ΔΙΕΘΝΕΣ ΦΕΣΤΙΒΑΛ ΧΟΡΟΥ ΚΑΛΑΜΑΤΑΣ**

**ΒΙΟΓΡΑΦΙΚΑ ΟΜΑΔΩΝ ΚΑΙ ΚΑΛΛΙΤΕΧΝΩΝ**

**ΠΑΡΑΣΤΑΣΕΙΣ**

**MAIN STAGE / ΚΕΝΤΡΙΚΗ ΣΚΗΝΗ**

**—**

**HESSISCHES STAATSBALLETT**

**ΗΕSSISCHES STAATSBALLETT**

Το **Κρατικό Μπαλέτο της Έσσης** [Hessisches Staatsballett] είναι η ομάδα που προέκυψε από την ένωση των Hessisches Staatstheater Wiesbaden και Staatstheater Darmstadt. Ιδρύθηκε το 2014 και ενσωματώνει ένα ευρύ φάσμα κλασικών και σύγχρονων χορευτικών παραγωγών.

Υπό την καλλιτεχνική διεύθυνση του Bruno Heynderickx από τη σεζόν 2020/21, το σύνολο των 28 χορευτών παράγει κατά μέσο όρο τέσσερα νέα προγράμματα ανά σεζόν, παρουσιάζοντας έργα από διακεκριμένους Γερμανούς και διεθνείς επισκέπτες χορογράφους, όπως οι Bryan Arias, Edward Clug, Eyal Dadon, Sharon Eyal, Marco Goecke, Martin Harriague, Damien Jalet, Ohad Naharin, Crystal Pite, Hofesh Shechter, και Imre & Marne van Opstal.

Πέρα από τις δικές του παραγωγές, το Hessisches Staatsballett φιλοξενεί παραστάσεις από διακεκριμένες ομάδες και ανερχόμενους επαγγελματίες του χορού. Επενδύει επίσης στη συμπαραγωγή του έργου ανεξάρτητων χορογράφων και προσφέρει μεγάλο αριθμό προγραμμάτων καλλιτεχνικής έρευνας κάθε σεζόν. Αυτή η ιδιαίτερη δομή, που συνδυάζει ένα ολοκληρωμένο ρεπερτόριο μπαλέτου στην έδρα της ομάδας με ένα εκτενές πρόγραμμα επισκέψεων και ερευνητικών προγραμμάτων, είναι μοναδική στη Γερμανία, και προσφέρει στο κοινό του Βίζμπαντεν και του Ντάρμστατ ένα ευρύ φάσμα χορευτικών εμπειριών.

Το Hessisches Staatsballett δίνει επίσης μεγάλη σημασία στα προγράμματα εξωσχολικής εκπαίδευσης, φέρνοντας το χορό στα σχολεία, οργανώνοντας εργαστήρια και προσφέροντας τακτικά ανοιχτά μαθήματα.

Η ομάδα συγκαταλέγεται στα ιδρυτικά μέλη της πλατφόρμας Tanzplattform Rhein-Main, με στόχο την προώθηση και ανάδειξη του χορού στην περιοχή Ρήνου-Μάιν. Σε συνεργασία με τους εταίρους τους, Künstler\*innenhaus Mousonturm, δραστηριοποιούνται καθ’ όλη τη διάρκεια του έτους σε όλα τα επίπεδα, μεταξύ των οποίων τα clubs χορού, τα ερευνητικά προγράμματα, η εφαρμογή του χορού στα σχολεία και μεγάλα συμμετοχικά έργα. Το επίκεντρο της δράσης της Tanzplattform Rhein-Main είναι το Tanzfestival Rhein-Main, που λαμβάνει χώρα σε αρκετές πόλεις της ευρύτερης περιοχής.

**MARCO GOECKE**

Ο **Marco Goecke** [Μάρκο Γκόοκ] άρχισε την εκπαίδευσή του στο μπαλέτο το 1988 στην Ακαδημία Μπαλέτου του Ιδρύματος Heinz Bosl στο Μόναχο και συνέχισε στο Βασιλικό Ωδείο της Χάγης, απ’όπου και αποφοίτησε το 1995. Ξεκίνησε την επαγγελματική του σταδιοδρομία με συνεργασίες με την Κρατική Όπερα του Βερολίνου και το Θέατρο Hagen. Το 2000, παρουσίασε στο Θέατρο Hagen την πρώτη του χορογραφία με τίτλο *Loch*. Στη συνέχεια, δημιούργησε πολυάριθμα έργα για τη Νoverre Society με χορευτές από το Μπαλέτο της Στουτγάρδης και προσκλήθηκε να συνεργαστεί με το New York Choreographic Institute. Τον Ιούλιο του 2003, τιμήθηκε με το Prix Dom Pérignon στο Αμβούργο για το έργο του *Blushing*, το οποίο και ερμήνευσαν χορευτές από το Μπαλέτο της Στουτγάρδης. Τα τελευταία χρόνια, ο Goecke έχει συνεργαστεί με σημαντικές διεθνείς ομάδες μεταξύ των οποίων οι Les Ballets de Monte Carlo, Pacific Northwest Ballet Seattle, Staatsballett Berlin, και το Εθνικό Μπαλέτο της Νορβηγίας.

Κατά την περίοδο 2005/2006, ο Marco Goecke διορίστηκε χορογράφος του Μπαλέτου της Στουτγάρδης. Τον Δεκέμβριο του 2006, δημιούργησε το πρώτο του αφηγηματικό μπαλέτο, *Nutcracker*, το οποίο αργότερα κινηματογραφήθηκε στο πλαίσιο του ZDFtheaterkanal. Από το 2006 έως το 2012, διετέλεσε χορογράφος του Scapino Ballet Rotterdam. Τη σεζόν 2013/2014, ορίστηκε ως συνεργάτης χορογράφος του διακεκριμένου Nederlands Dans Theater.

Ο Goecke φημίζεται για τον τρόπο με τον οποίο εξερευνεί το φάσμα της ανθρώπινης κίνησης, αναλύοντας τα ξεχωριστά συστατικά στοιχεία κάθε χειρονομίας. Τα έργα του χαρακτηρίζονται από βαθιά περισυλλογή και έντονα συναισθήματα, ανιχνεύοντας τη λειτουργία της ανθρώπινης ψυχής, συμπεριλαμβανομένης και της δικής του. Ο πολυβραβευμένος χορογράφος έχει παρουσιάσει περισσότερα από 60 εξαιρετικά έργα τα τελευταία χρόνια. Το ρεπερτόριό του αναπαράγεται από κορυφαίες ομάδες παγκοσμίως, όπως το Μπαλέτο της Στουτγάρδης, το Nederlands Dans Theater, το Μπαλέτο της Όπερας του Παρισιού, η ομάδα Les Ballets de Monte Carlo, το Κρατικό Μπαλέτο του Βερολίνου, το Μπαλέτο της Ζυρίχης και το Κρατικό Μπαλέτο της Βίνερ. Από το 2013, ο Goecke συνεργάζεται ως χορογράφος με το περίφημο Nederlands Dans Theater (NDT) στη Χάγη ενώ από το 2018 είναι βασικός χορογράφος της ομάδας Gauthier Dance στη Στουτγάρδη. Το τελευταίο του έργο, *The Lover*, βασισμένο στο μυθιστόρημα *Ο Εραστής* της Marguerite Duras, έκανε πρεμιέρα στο Ανόβερο, συγκεντρώνοντας μεγάλο ενδιαφέρον από τα μέσα ενημέρωσης, με αποκορύφωμα την ανακήρυξή του ως «Χορογράφου της Χρονιάς 2021» από το περιοδικό TANZ. Τον Μάιο του 2022, ο Marco Goecke τιμήθηκε με το German Dance Prize, τη σημαντικότερη διάκριση του Γερμανικού κράτους για τον χορό.

**IMRE & MARNE VAN OPSTAL**

Τα αδέλφια **Imre & Marne van Opstal** [Ίμρε και Μάρνε φαν Όπσταλ] από την Ολλανδία συνιστούν ένα ξεχωριστό και επιτυχημένο καλλιτεχνικό δίδυμο χορογράφων και ερμηνευτών. Μετά από τη σταδιοδρομία τους στο χορό με το Nederlands Dans Theater (NDT 1 & NDT 2) και την Batsheva Dance Company, ξεκίνησαν το δικό τους δημιουργικό ταξίδι. Το κοινό τους έργο αποτελεί μια σύνθετη εξερεύνηση της ανθρώπινης φύσης, που ανιχνεύει τα όρια και τις δυνατότητες του μυαλού και του σώματος. Το πολυεπίπεδο και υπερρεαλιστικό έργο τους διαθέτει ένα δυναμικό χορευτικό λεξιλόγιο που ξεχωρίζει για την ποικιλία, τη θεατρικότητα και την έμφαση στη συνεργασία που το χαρακτηρίζουν. Πραγματοποίησαν το χορογραφικό τους ντεμπούτο το 2014 με το *LiNK* στο πλαίσιο του προγράμματος νέων ταλέντων Up & Coming Choreographers. Το 2015, παρουσίασαν στο ίδιο πρόγραμμα την παράσταση *John Doe*. Τη σεζόν 2016/17 έκανε πρεμιέρα το έργο τους *The Gray*, σηματοδοτώντας την ένταξή τους στο πρόγραμμα του NDT 2. Το 2019 δημιούργησαν το *Take Root* για το NDT 1, για το οποίο δέχτηκαν ενθουσιώδη σχόλια και υπήρξαν υποψήφιοι για το βραβείο «Καλύτερης Χορογραφίας» στα ολλανδικά Zwaan Awards. Από το 2020, εστιάζουν αποκλειστικά στη χορογραφία. Το 2021, πραγματοποίησαν την πρεμιέρα της παράστασής τους *Baby Don’t Hurt Me*, η οποία εξερευνά ζητήματα γύρω από την ταυτότητα, τη σεξουαλικότητα, το φύλο και τον έρωτα, στο NDT 1, λαμβάνοντας διθυραμβικές κριτικές. Οι πιο πρόσφατες δημιουργίες τους περιλαμβάνουν το *The Little Man* για το Nationaltheater Mannheim, το *I*’*m afraid to forget your smile* για το Hessisches Staatsballett, και το *Voodoo Waltz* για το Schauspiel Bochum.

**MELIFONO EXTENDED**

Το **Γυναικείο Φωνητικό Σύνολο «Μελίφωνο»** δημιουργήθηκε το 2013 από το Δημοτικό Ωδείο Καλαμάτας και έχει διανύσει μια σημαντική πορεία στον χώρο της χορωδιακής μουσικής με διακρίσεις και βραβεύσεις σε διεθνείς διαγωνισμούς και συμμετοχές σε διεθνή φεστιβάλ όπως το Φεστιβάλ Αθηνών & Επιδαύρου, το Διεθνές Φεστιβάλ Χορού Καλαμάτας, το Φεστιβάλ Διεθνείς Μουσικές Ημέρες Καλαμάτας, ο Διεθνής Διαγωνισμός & Φεστιβάλ Χορωδιών Καλαμάτας και το Διεθνές Χορωδιακό Φεστιβάλ στην Lucca της Ιταλίας. Μαέστρος του συνόλου είναι η Αθανασία Κυριακίδου με βοηθό της την Κατερίνα Παλαιολόγου.

Στην συγκεκριμένη παραγωγή θα εμφανιστεί ως **«Melifono Extended»** μιας και θα συμμετέχουν και ανδρικές φωνές για τις ανάγκες της παράστασης. Το σύνολο «Μελίφωνο» αποτελεί το πιο εξωστρεφές σύνολο του Δ.Ω.Κ. και πέρα από τα φεστιβάλ και τους διαγωνισμούς έχει εμφανιστεί σε πλήθος συναυλιών στην Ελλάδα και το εξωτερικό.

**ΠΑΤΡΙΣΙΑ ΑΠΕΡΓΗ // OΜΑΔΑ ΣΥΓΧΡΟΝΟΥ ΧΟΡΟΥ ΑΕΡΙΤΕΣ**

**ΠΑΤΡΙΣΙΑ ΑΠΕΡΓΗ**

Η **Πατρίσια Απέργη** γεννήθηκε στην Αθήνα. Το 2006 ίδρυσε την ομάδα σύγχρονου χορού Αερίτες με την οποία έχει χορογραφήσει τα έργα *O Oίκος της Ταραχής* (2023), *U(R)TOPIAS* (2021), *Hero* (2020), *Πολήττες* (2018), *Cementary* (2017), *TANZheimer* (2014), *Πλάνητες* (2013), *ERA poVERA* (2012), *The Manifest of the Other* (2010), *d.opa! (dopamines of post-Athenians)* (2009), *Ferry Tales* (2009), *Apolost* (2008) και *Anorexia Socialis* (2007). Με τα έργα της έχει περιοδεύσει σε πολυάριθμα φεστιβάλ και θέατρα της Ελλάδας και του εξωτερικού. Έχει χορογραφήσει θεατρικές παραστάσεις, όπερες και εικαστικές εγκαταστάσεις, σε συνεργασία με Έλληνες και ξένους δημιουργούς, και έχει συνεργαστεί με χορευτικές ομάδες και μπαλέτα παγκοσμίως. Είναι συν-συγγραφέας του βιβλίου *Θέατρο – Θεατρική Αγωγή* (Υπουργείο Παιδείας, ΙΔΕΚΕ, 2007). Υπήρξε modul-dance artist του ευρωπαϊκού δικτύου χορού EDN και συνεργάτιδα καλλιτέχνις της Στέγης Χορού της Λυόν. Διατέλεσε μέλος του Διοικητικού Συμβουλίου του Φεστιβάλ Αθηνών & Επιδαύρου για τα έτη 2020-2022. Διδάσκει χορό και θέατρο στη Λεόντειο Σχολή Αθηνών, όπου εργάζεται επίσης ως σύμβουλος πολιτιστικών προγραμμάτων. Έχει διδάξει χορογραφία και αυτοσχεδιασμό σε διάφορες σχολές της Ελλάδας και του εξωτερικού. Το 2021 ίδρυσε την U(R)TOPIAS Ακαδημία Χορογραφίας σε συνεργασία με την 2023 Ελευσίνα – Πολιτιστική Πρωτεύουσα της Ευρώπης.

**BOTIS SEVA / FAR FROM THE NORM**

#### **FAR FROM THE NORM**

#### Είναι μια βραβευμένη ομάδα χορού Hip Hop με έδρα της το Λονδίνο, και με επικεφαλής τον καλλιτεχνικό διευθυντή **Botis Seva** [Μπότις Σίβα]. Ιδρύθηκε σε μία λέσχη νέων στο Dagenham το 2009. Ο Seva αναγνωρίζεται ως μία από τις πιο σημαντικότερες φωνές της γενιάς του, ιδιότητα την οποία αξιοποιεί για την εκπροσώπηση και συμπερίληψη, με στόχο μία καλλιτεχνική δημιουργία που αλλάζει ζωές.

#### 

#### Το έργο της **Far From The Norm** περιλαμβάνει θεατρικές παραγωγές μεσαίας και μεγάλης κλίμακας σε εσωτερικούς χώρους, υπαίθριες παραστάσεις και ταινίες χορού μικρού μήκους, οι οποίες έχουν αποσπάσει κρατική και παγκόσμια αναγνώριση. Οι παραγωγές τους αψηφούν τις παραδοσιακές κατηγοριοποιήσεις, συνδυάζοντας τη σωματική ποίηση με τη Μαύρη ποπ κουλτούρα, και ενσωματώνοντας το στοιχείο της πίστης μαζί με προσωπικές αφηγήσεις σε σχέση με τη Μαύρη ταυτότητα. Αυτή η ξεχωριστή σύζευξη χαρακτηρίζεται από απαράμιλλη σωματικότητα και θεατρικότητα.

**ΠΑΡΑΣΤΑΣΕΙΣ**

**BLACK BOX / ΕΝΑΛΛΑΚΤΙΚΗ ΣΚΗΝΗ**

**—**

**ΑΘΑΝΑΣΙΑ ΚΑΝΕΛΛΟΠΟΥΛΟΥ**

Η **Αθανασία Κανελλοπούλου** γεννήθηκε στην Αθήνα το 1979. Έχει σπουδάσει με υποτροφία κλασικό και σύγχρονο χορό στο Rambert School of Ballet and Contemporary Dance στο Λονδίνο και στη Σχολή της Martha Graham στη Νέα Υόρκη. Επί 18 συναπτά έτη έζησε στο εξωτερικό και συνεργάστηκε με σημαντικούς χορογράφους και διακεκριμένες ομάδες σύγχρονου χορού, μεταξύ των οποίων οι Tanztheater Wuppertal Pina Bausch (guest artist 2002-2008), Les Ballets C de la B / Koen Augustijnen (2008-2010), Jasmin Vardimon Company (2006-2008), Cocoondance, Alexandra Waierstall, Gregor Zöllig (Stadttheater Osnabrück), Renate Killman (Stadttheater Hagen), In jung Jun, Guy Weissman και Roni Haver, Rami Levi, Jossi Berg, κ.α.

Από το 2008 έχει χορογραφήσει συνολικά 20 έργα, πολλά από τα οποία έχουν παρουσιαστεί σε φεστιβάλ της Ευρώπης, της Μέσης Ανατολής και της Βόρειας Αφρικής (Παλαιστίνη, Γερμανία, Πολωνία, Ισπανία, Μάλτα, Τουρκία, Κύπρο, Πορτογαλία, Αγγλία, Ισλανδία, Αίγυπτο, Σλοβενία, κ.α). Έχει προσκληθεί ως guest χορογράφος από πολλές ομάδες και ακαδημίες χορού στην Ευρώπη. Από το 2017 μέχρι σήμερα διδάσκει στη Σχολή Χορού της Εθνικής Λυρικής Σκηνής και από το 2021 διδάσκει Αυτοσχεδιασμό και Χορογραφία στην Κρατική Σχολή Ορχηστικής Τέχνης. To 2018 ίδρυσε την ομάδα Athanasia Kanellopoulou Performing Arts ως πλατφόρμα καλλιτεχνικής έρευνας και ανταλλαγής.

**DIEGO TORTELLI & MIRIA WURM**

Ο χορογράφος **Diego Tortelli** [Ντιέγκο Τορτέλι] και η δραματουργός **Miria Wurm** [Μίρια Βερμ], εκπρόσωποι και οι δύο της ανεξάρτητης χορευτικής σκηνής του Μονάχου, αναπτύσσουν κοινά έργα από το 2018. Η καλλιτεχνική τους γλώσσα και αισθητική χαρακτηρίζονται από σαφήνεια και πολυπλοκότητα, τόσο σε ό,τι αφορά το χορευτικό στυλ όσο και τη θεματολογία των παραστάσεων τους. Αξιοποιώντας προηγμένες τεχνολογίες και θεωρητικά μοντέλα, δημιουργούν σύγχρονα χορογραφικά έργα που προσεγγίζουν ζητήματα της εποχής μας από μία προσωπική οπτική γωνία. Καθοριστικό σε κάθε εγχείρημα είναι το ιδιαίτερο χορευτικό ύφος του Tortelli, που διαιρεί το σώμα σε άκρα και αρθρώσεις και στη συνέχεια τα επανασυναρμολογεί ξανά και ξανά σαν ένα παιχνίδι Tetris. Ο κορμός παραμένει η σταθερά γύρω από την οποία περιστρέφονται όλα τα υπόλοιπα, σαν να υπολογίζονται με γεωμετρικές εξισώσεις — άλλοτε με τρόπο παιχνιδιάρικο και υπερρεαλιστικό, και άλλοτε με αρχιτεκτονική αρτιότητα και χειρουργική ακρίβεια. Το σώμα ξεδιπλώνει όλη του την ομορφιά και την ποίηση, αλλά και όλη την ευαλωτότητα και τη φθορά του. Ίχνη σωματικής μνήμης έρχονται στο φως μέσα από μία διαδικασία ποιητικής αφαίρεσης.

**ΧΑΡΗΣ ΓΚΕΚΑΣ**

Ο **Χάρης Γκέκας** κατάγεται από τον Όλυμπο (Λιτόχωρο). Σπούδασε κοντά στον Γιάννη Σεϊτανιδη, την Τάνια Μιλτένοβα και σε ηλικία δεκατριών ετών, με τον Daniel Lommel στη Γαλλία, με διετή υποστήριξη του Ιδρύματος Ωνάση. Το ΑΕΝΑΟΝ Χοροθέατρο και το Διεθνές Μπαλέτο Νέων στις Κάννες του προσέφεραν τις πρώτες του επαγγελματικές εμπειρίες. Στη συνέχεια ο Χάρης Γκέκας διακρίθηκε σαν σολίστας με το Μπαλέτο του Ρήνου, το Μπαλέτο της Γενεύης και το Μπαλέτο της Λυών, χορεύοντας σε παγκόσμιες παραγωγές αριστουργηματικών έργων. Το 2014 ίδρυσε την ομάδα ΣΤΡΑΤΕΣ. Τα έργα του έχουν παρουσιαστεί σε μεγάλα θέατρα και φεστιβάλ της Γαλλίας, του Λουξεμβούργου, του Βελγίου, της Ισπανίας και της Ελλάδας, ενώ έχει συνεργαστεί ως δημιουργός με φορείς όπως το Μπαλέτο του Ρήνου, το Μπαλέτο και η Σχολή της Εθνικής Λυρικής Σκηνής, η Κρατική Σχολή Ορχηστικής Τέχνης, και η Ανώτατη Σχολή της Λυών (2 φορες). Συνεχίζει να εμφανίζεται ως ερμηνευτής με χορογράφους, όπως οι Christian Rizzo, Catherine Diverrès, Fabrice Lambert, Théo Mercier, Michèle Noiret, Hervé Robbe, και Yves Nöel Genod.

**JOSEF NADJ**

Ο **Josef Nadj** [Γιόζεφ Νατζ] αντιλαμβάνεται την εργασία του στο χορό ως δημιουργία ενός νέου χώρου συναντήσεων. Πέρα ​​από τον ρόλο του ως χορογράφου, είναι ένας καλλιτέχνης χωρίς σύνορα και χωρίς φραγμούς.

Χορευτής, εικαστικός και φωτογράφος, δημιουργεί μια ποιητική και γεμάτη πάθος απεικόνιση της ανθρωπότητας. Βρίσκεται σε συνεχή αναζήτηση νέων μορφών και εξερευνά αδιάκοπα την ανθρωπότητα για να πλησιάσει όσο το δυνατόν περισσότερο την αλήθειά της. Στη διάρκεια της καριέρας του, από το *Canard Pékinois* (1987) έως το *Mnémosyne* (2018), ο Josef Nadj έχει ασχοληθεί με απαιτητικές και δυναμικές χορογραφίες στις οποίες εναλλάσσονται η βαρύτητα και η ελαφρότητα, η βαθιά παρατήρηση και το χιούμορ. Είτε προσεγγίζει το έργο σημαντικών συγγραφέων (Beckett, Kafka, Michaux) είτε ενσωματώνει στο έργο του τη ζωγραφική επί σκηνής (σε εμφανίσεις με τον Miquel Barceló), ο Josef Nadj αντιλαμβάνεται ως βασικό του πρόσταγμα την πλήρη σωματική ελευθερία.

Κινείται μεταξύ πραγματικότητας και φαντασίας, παράδοσης και μοντερνισμού, εξερευνά τη θεμελιώδη σχέση του ανθρώπου με τον ίδιο τον εαυτό του. Για τον Nadj, ο χορός αποτελεί ενσάρκωση του ανθρωπισμού.

Με τα χρόνια, τα έργα του Josef Nadj έχουν γίνει σημεία αναφοράς στο σύγχρονο χορό. Πέρα ​​από την επιρροή του σε κρατικό επίπεδο (Carte Blanche στην Grande Halle de La Villette του Παρισιού το 2014· Associated Artist στο Φεστιβάλ της Αβινιόν το 2006 που του έδωσε και επίσημα τον τίτλο του «δημιουργού χωρίς σύνορα»), η δουλειά του έχει αναγνωριστεί και τιμηθεί σε ολόκληρο τον κόσμο. Τα έργα του έχουν τύχει θερμής υποδοχής σε σχεδόν 50 χώρες, έχοντας συγκεντρώσει περισσότερους από 400.000 θεατές σε φορείς διεθνούς κύρους. Αντλώντας έμπνευση από τους μεγάλους μύθους της ανθρωπότητας, και διασταυρώνοντας τις καλλιτεχνικές τεχνικές με πολιτισμικές αναφορές, ο Josef Nadj έχει αναπτύξει έναν παγκόσμιο κώδικα.

Από το 1995 έως το 2016, ο Josef Nadj διετέλεσε διευθυντής του Centre Chorégraphique National της Ορλεάνης. Το 2017, ίδρυσε τη νέα του ομάδα, Atelier 3+1, στο Παρίσι.

**LALI AYGUADÉ COMPANY**

Γεννημένη το 1980, η **Lali Ayguadé** [Λάλι Αϊγουαδέ] σπούδασε στο Institut del Teatre της Βαρκελώνης και στη σχολή P.A.R.T.S. υπό τη διεύθυνση της Anna Teresa de Keersmaeker. Υπήρξε μόνιμο μέλος της ομάδας Akram Khan Company σε πολυάριθμες παραγωγές, και έχει συνεργαστεί με τους Hofesh Schechter, Roberto Olivan, Marcos Morau και Baró d’Evel, μεταξύ άλλων γνωστών δημιουργών. Από το 2013, διευθύνει τη δική της ομάδα, με την οποία έχει παρουσιάσει τις παραστάσεις *Kokoro*, *iU Mi* και *Hidden*, έργα που κινούνται μεταξύ πραγματικότητας και φαντασίας, συνδυάζοντας το χορό και το θέατρο. Έχει συνεργαστεί με πληθώρα καλλιτεχνών όπως η τραγουδίστρια Joana Gomila, ο χορογράφος Marcos Morau, οι χορευτές / χορογράφοι Guilhem Chatir και Akira Yoshida. Επιπλέον, έχει χορογραφήσει έργα για άλλες ομάδες χορού όπως η Tanz Bielefeld και η Bodhi Project. Το 2010, υπήρξε υποψήφια ως κορυφαία χορεύτρια στα Βραβεία Κριτικών του Ηνωμένου Βασιλείου και το 2014 ως καλύτερη χορογράφος. Το 2016, ήταν υποψήφια για το βραβείο της καλύτερης χορεύτριας στα Βραβεία Crítica Recomana.cat της Βαρκελώνης. Έλαβε μέρος ως πρωταγωνίστρια στη μικρού μήκους ταινία *Timecode*, η οποία διακρίθηκε μεταξύ άλλων στα Φεστιβάλ των Καννών, Γκόγια και Γκαουντί, ενώ επελέγη να διαγωνιστεί και στα Βραβεία Όσκαρ.

**ΧΟΡΟΣ ΣΤΗΝ ΠΟΛΗ & ΧΟΡΟΣ ΣΕ ΑΛΛΕΣ ΠΟΛΕΙΣ**

**ΠΑΡΑΣΤΑΣΕΙΣ ΧΟΡΟΥ ΣΤΗΝ ΚΕΝΤΡΙΚΗ ΠΛΑΤΕΙΑ ΚΑΛΑΜΑΤΑΣ ΚΑΙ ΣΕ ΠΟΛΕΙΣ ΤΗΣ ΠΕΡΙΦΕΡΕΙΑΣ ΠΕΛΟΠΟΝΝΗΣΟΥ**

**—**

**YOANN BOURGEOIS**

Ο καλλιτέχνης **Yoann Bourgeois** [Γιον Μπουρζουά] προσπαθεί διαρκώς να καταρρίψει τα όρια μεταξύ διακριτών καλλιτεχνικών προσεγγίσεων.

Η μοναδική μέθοδο του παρουσιάζεται σε περιβάλλοντα που αναδεικνύουν μοναδικά φαινόμενα, οδηγώντας τον σε μια εξαιρετική ποικιλία χώρων και απεριόριστες παραλλαγές κίνησης. Ο κόσμος των έργων του είναι αποτέλεσμα μιας διαρκούς δημιουργικής διαδικασίας την οποία περιγράφει ως αναζήτηση του «φευγαλέου σημείου της αιώρησης».

Μετά από συνεργασίες με διακεκριμένους χορογράφους, ο Bourgeois δημιούργησε τη δική του ομάδα το 2010. Από το 2016 έως το 2022, υπήρξε Διευθυντής του CCN (Centre Chorégraphique National) της Grenoble — ήταν ο πρώτος καλλιτέχνης τσίρκου που ανέλαβε τη διεύθυνση ενός από τα 19 CNNs (Centres chorégraphiques nationaux) της Γαλλίας.

Αφοσιωμένος στη ρηξικέλευθη διατομεακή τέχνη, ο Bourgeois επιβλέπει παραστάσεις, συνεργασίες και εργαστήρια σε όλο τον κόσμο. Τα έργα του βασίζονται σε δημιουργίες συγκεκριμένων χώρων, οι οποίες και χτίζονται πάνω στην ενέργεια και τις ιδιαιτερότητες του κάθε περιβάλλοντος.

**EDIVALDO ERNESTO & ΕΥΑ ΓΕΩΡΓΙΤΣΟΠΟΥΛΟΥ**

**ΕΥΑ ΓΕΩΡΓΙΤΣΟΠΟΥΛΟΥ**

Η **Εύα Γεωργιτσοπούλου**, με καταγωγή από την Πάτρα και έδρα της το Βερολίνο, είναι χορεύτρια και χορογράφος. Σπούδασε νομικά, ενώ παράλληλα εντρύφησε στο χορό. Αποφοιτώντας από την Κρατική Σχολή Ορχηστικής Τέχνης στην Αθήνα, συνέχισε τις σπουδές της στο Ισραήλ και αργότερα συνεργάστηκε με διάφορους καλλιτέχνες, μεταξύ των οποίων και με την Ομάδα Χορού Αερίτες. Από το 2019, συνεργάζεται ενεργά με τη ομάδα Sasha Waltz & Guests. Δικά της έργα έχουν παρουσιαστεί μεταξύ άλλων, στην Εθνική Λυρική Σκηνή, το Φεστιβάλ Αθηνών & Επιδαύρου, το Διεθνές Φεστιβάλ Χορού Καλαμάτας, το RAW Tanzwerke Kassel, το Lange Nacht des Tanzes Pillberg και το Διεθνές Φεστιβάλ Χορού Arc.

**EDIVALDO ERNESTO**

Ο **Edivaldo Ernesto** [Εντιβάλντο Ερνέστο], με καταγωγή από τη Μοζαμβίκη και έδρα το Βερολίνο, είναι χορευτής, ειδικός στον αυτοσχεδιασμό, χορογράφος και δάσκαλος. Η δουλειά του είναι επηρεασμένη από την πατρίδα του και τους παραδοσιακούς χορούς της δυτικής Αφρικής. Έχει συνεργαστεί επανειλημμένως με τον David Zambrano, καθώς και με την ομάδα Sasha Waltz & Guests ως προσκεκλημένος αλλά και ως σταθερό μέλος. Το 2018 συνεργάστηκε με τη Λίντα Καπετανέα και την ομάδα RootlessRoot στο ντουέτο *Half the Truth*, με τον βραβευμένο με Όσκαρ συνθέτη και πιανίστα Volker Bertelmann, γνωστό και ως Hauschka, για το έργο *An Encounter of Improvised Music & Dance*, καθώς και με τον τρομπετίστα Marco Blaauw στο έργο *I Can’t Breathe*, για το οποίο και τιμήθηκε με το Βραβείο Καλύτερου Χορευτή από την κριτική επιτροπή των ιταλικών Βραβείων Danza & Danza το 2020. Είναι δημιουργός των εργαστηρίων *Depth Movement* και *Next Level*. Έχει επίσης παρουσιάσει τις solo χορογραφίες *Tears*, *Brace*, *Access to the Road* και *Error*. Χορεύει και διδάσκει στην Ευρώπη, τη Βόρεια και Νότια Αμερική, την Αφρική και την Ασία.

**ΜΑΡΙΑ ΦΟΥΝΤΟΥΛΗ**

Η **Μαρία Φουντούλη** είναι αριστούχος απόφοιτος της Κρατικής Σχολής Ορχηστικής Τέχνης και του Παιδαγωγικού Τμήματος Δημοτικής Εκπαίδευσης του Εθνικού και Καποδιστριακού Πανεπιστημίου Αθηνών. Ως χορεύτρια έχει συνεργαστεί με τους Αθανασία Κανελλοπούλου, Τέτη Νικολοπούλου, Άρια Μπουμπάκη, Τζένη Αργυρίου, Ερμίρα Γκόρο, Αγνή Παπαδέλη-Ρωσσέτου, Ίριδα Κάραγιαν, Sinequanon, Χορευτές, Λάθος Κίνηση, την Ομάδα Σύγχρονου Χορού του Χάρη Μανταφούνη, την Hellenic Dance Company κ.α. Από το 2008, διδάσκει σύγχρονο χορό και αυτοσχεδιασμό σε παιδιά και ενήλικες. Από το 2019, ανήκει στο διδακτικό προσωπικό της ανώτερης επαγγελματικής σχολής χορού «Ακτίνα».

**ΜΑΡΙΑ ΜΑΝΟΥΚΙΑΝ**

Η **Μαρία Μανουκιάν** γεννήθηκε στη Ρόδο, αποφοίτησε από την Κρατική Σχολή Ορχηστικής Τέχνης της Αθήνας και συνέχισε τις σπουδές της στο Ισραήλ. Ως χορεύτρια έχει συνεργαστεί με διάφορους χορογράφους όπως οι Slomi Bitton, Noa Zuk, Anat Grigorio, Martin Harriague, Jasmin Vardimon, Russell Maliphant, Φώτη Νικολάου, Χριστίνα Γουζέλη & Paul Blackman, καθώς και με διάφορες ομάδες μεταξύ των οποίων η Hellenic Dance Company, η Anton Lachky Company και η Free Fall Dance Company σε χορογραφία του Ευάγγελου Πουλίνα, ενώ έχει λάβει μέρος και σε ανεξάρτητα καλλιτεχνικά έργα. Το 2021 δημιούργησε το “Dance Laboratory-Rhodes-DLR”, το πρώτο Φεστιβάλ Χορού στη Ρόδο και τα Δωδεκάνησα, με στόχο να ενώσει τις παραστατικές τέχνες μεταξύ Ρόδου, Ελλάδας και Εξωτερικού. Για τη δημιουργία του Φεστιβάλ, τιμήθηκε απο το Παγκόσμιο Δίκτυο Σύγχρονου Χορού Aerowaves ως emerging curator το 2022. Ως καθηγήτρια χορού έχει αναπτύξει την προσωπική της μέθοδο διδασκαλίας “Inner Globe”, την οποία διδάσκει σε όλο τον κόσμο, πραγματοποιώντας συνεργασίες με σχολές χορού, φεστιβάλ και πανεπιστήμια.

**ΚΡΑΤΙΚΗ ΣΧΟΛΗ ΟΡΧΗΣΤΙΚΗΣ ΤΕΧΝΗΣ / ΧΑΡΗΣ ΓΚΕΚΑΣ**

Ο **Χάρης Γκέκας** κατάγεται από τον Όλυμπο (Λιτόχωρο). Σπούδασε κοντά στον Γιάννη Σεϊτανιδη, την Τάνια Μιλτένοβα και σε ηλικία δεκατριών ετών, με τον Daniel Lommel στη Γαλλία, με διετή υποστήριξη του Ιδρύματος Ωνάση. Το ΑΕΝΑΟΝ Χοροθέατρο και το Διεθνές Μπαλέτο Νέων στις Κάννες του προσέφεραν τις πρώτες του επαγγελματικές εμπειρίες. Στη συνέχεια ο Χάρης Γκέκας διακρίθηκε σαν σολίστας με το Μπαλέτο του Ρήνου, το Μπαλέτο της Γενεύης και το Μπαλέτο της Λυών, χορεύοντας σε παγκόσμιες παραγωγές αριστουργηματικών έργων. Το 2014 ίδρυσε την ομάδα ΣΤΡΑΤΕΣ. Τα έργα του έχουν παρουσιαστεί σε μεγάλα θέατρα και φεστιβάλ της Γαλλίας, του Λουξεμβούργου, του Βελγίου, της Ισπανίας και της Ελλάδας, ενώ έχει συνεργαστεί ως δημιουργός με φορείς όπως το Μπαλέτο του Ρήνου, το Μπαλέτο και η Σχολή της Εθνικής Λυρικής Σκηνής, η Κρατική Σχολή Ορχηστικής Τέχνης, και η Ανώτατη Σχολή της Λυών (2 φορες). Συνεχίζει να εμφανίζεται ως ερμηνευτής με χορογράφους, όπως οι Christian Rizzo, Catherine Diverrès, Fabrice Lambert, Théo Mercier, Michèle Noiret, Hervé Robbe, και Yves Nöel Genod.

**ΕΛΕΥΘΕΡΙΑ ΗΛΙΟΠΟΥΛΟΥ**

Η **Ελευθερία Ηλιοπούλου** είναι αριστούχος απόφοιτος της Κρατικής Σχολής Ορχηστικής Τέχνης και πτυχιούχος του τμήματος Πληροφορικής του Οικονομικού Πανεπιστημίου Αθηνών. Έχει συνεργαστεί με τη Μαριάννα Καβαλλιεράτου για το Κέντρο Πολιτισμού Ίδρυμα Σταύρος Νιάρχος, τον Αλέξανδρο Σταυρόπουλο για την Στέγη του Ιδρύματος Ωνάση, την Πένυ Διαμαντοπούλου στο project *Martha Graham and Greek Myth*, και τη Λήδα Δουμουλιάκα για το Theater der Künste της Ζυρίχης. Έχει λάβει μέρος στο Rolex Arts Festival 2023 σε παραγωγή της Khoodia Thoure και στο Eleusis European Capital of Culture 2023, χορεύοντας στα Μυστήρια 0 και 113. Από το 2018 χορεύει με την ομάδα “Farm in the Cave” International Theatre Studio στην Πράγα. Το 2020 παρουσίασε το πρώτο της σόλο *Fighting Eagerly Against Reality [FEAR]* στο 26ο Διεθνές Φεστιβάλ Χορού Καλαμάτας. Ως μέλος της Hellenic Dance Company έχει χορέψει για τους Anton Lachky, Αντώνη Φωνιαδάκη και το Fluxum Foundation.

Παράλληλα διδάσκει σύγχρονο χορό και αντιλαμβάνεται τον αυτοσχεδιασμό ως μέσο μελέτης του εαυτού και του κόσμου. Πιστεύει στην ύπαρξη χορού γύρω μας ως μια μορφή σταθερής πραγματικότητας.

**PETER JASKO**

Το 2001, ο **Peter Jasko** [Πήτερ Γιάσκο] αποφοίτησε από το J. L. Bella Conservatory of Dance στη Μπάνσκα Μπίστριτσα της Σλοβακίας. Συνέχισε τις σπουδές του στο VŠMU στη Μπρατισλάβα για έναν χρόνο πριν εγγραφεί στο P.A.R.T.S. στις Βρυξέλλες. Για περισσότερα από 20 χρόνια, ο Peter δραστηριοποιείται στη διεθνή κοινότητα του χορού ως ερμηνευτής, χορογράφος και δάσκαλος.

Η επαγγελματική διαδρομή του περιλαμβάνει συνεργασίες με διεθνείς ομάδες και καλλιτέχνες, μεταξύ των οποίων οι Roberto Olivan Performing Arts, Sidi Larbi Cherkaoui, Cirque Éloize, Petr Forman, Roberto Magro, Peter James, École de Danse Contemporaine de Montréal, David Zambrano, Clara Furey, και πολλοί ακόμη.

Το 2006, ο Peter έγινε συνιδρυτής του Les Slovaks Dance Collective. Κατά τις τελευταίες δύο δεκαετίες, έχει διδάξει σε 46 χώρες σε όλο τον κόσμο. Από το 2023, εργάζεται ως TransFormation Programming Associate για το φεστιβάλ χορού του Μόντρεαλ. Το 2024, πιστοποιήθηκε ως θεραπευτής μάλαξης στο Montreal.

**ΑΛΕΓΙΑ ΠΑΠΑΓΕΩΡΓΙΟΥ & ΜΑΡΙΑ ΜΠΡΕΓΙΑΝΝΗ**

**ΑΛΕΓΙΑ ΠΑΠΑΓΕΩΡΓΙΟΥ**

Γεννήθηκε στην Αθήνα. Έχει σπουδάσει Interior Design (BA) στο University of Derby (UK), MA Scenography στο Royal Central School of Speech and Drama του University of London (UK), ενώ έχει παρακολουθήσει το MA ArtScience στο Royal Academy of Art, The Hague (NL). Εργάζεται στον χώρο του θεάτρου, του κινηματογράφου και της performance, ενώ δημιουργεί και εικαστικές εγκαταστάσεις. Η εργασιακή της εμπειρία περιλαμβάνει τη συμμετοχή της στην παγκόσμια πρεμιέρα του έργου *Dea* του Edward Bond στο Sutton Theatre (UK), παραγωγές του Εθνικού Θεάτρου της Ελλάδας, της Μπιενάλε της Αθήνας, του Φεστιβάλ Αθηνών και Επιδαύρου, της Comédie de Reims (Γαλλία), της Εθνικής Όπερας της Σουηδίας, συνεργασίες με τον Ευριπίδη Λασκαρίδη και την ομάδα OSMOSIS, με την ομάδα RootlessRoot κ.α. καθώς και συμμετοχές σε εικαστικές εκθέσεις και φεστιβάλ σε Ελλάδα και εξωτερικό (Λονδίνο, Ολλανδία, Βενετία, Βερολίνο, Κύπρο, Λισαβόνα, Παμπλόνα, Κροατία, Αθήνα, Θεσσαλονίκη, Πάτρα κ.α.).

**ΜΑΡΙΑ ΜΠΡΕΓΙΑΝΝΗ**

Γεννήθηκε στην Καλαμάτα και ζει στην Αθήνα. Σπούδασε στην Κρατική Σχολή Ορχηστικής Τέχνης (ΚΣΟΤ) και στο Εθνικό Μετσόβιο Πολυτεχνείο (ΕΜΠ) με Μεταπτυχιακό στη Χημική Μηχανική.

Έχει συνεργαστεί με τον Δημήτρη Παπαϊωάννου στην παραγωγή *Πουθενά* (2019) στο Εθνικό Θέατρο Ελλάδας και στους Ευρωπαϊκούς Ολυμπιακούς Αγώνες στο Μπακού το 2015.

Από το 2016 έχει χορέψει σε πολλά έργα του Χρήστου Παπαδόπουλου, μεταξύ των οποίων τα *Elvedon* και το *Opus*, ενώ συμμετείχε και στη διαδικασία δημιουργίας των έργων του *ION* και *Larcen C* σε παραγωγή της Στέγης του Ιδρύματος Ωνάση. Οι παραγωγές αυτές συνεχίζουν τις περιοδείες τους σε θέατρα και φεστιβάλ σε όλη την Ευρώπη.

Το 2017, η Μαρία συμμετείχε σε πρόβες στο Βαρέζε της Ιταλίας, συμβάλλοντας ως μέλος του χορευτικού συνόλου για την παραγωγή *Suspiria*, σε σκηνοθεσία του Luca Guadagnino και χορογραφία του Damien Jalet. Συνεργάστηκε με τη Λενιώ Κακλέα στη δημιουργία του έργου *The Age of Crime*, που παρουσιάστηκε στο Φεστιβάλ Αθηνών και Επιδαύρου το 2021. Το 2022, εντάχθηκε στην ομάδα χορού RootlessRoot και συμμετείχε στην παραγωγή τους *Silence*, που παρουσιάστηκε στο Φεστιβάλ Αθηνών και Επιδαύρου το 2023.

**ΚΩΣΤΑΣ PHOENIX & CHAOTIC UNIVERSE**

Ο **Κώστας Phoenix** ξεκίνησε το χορευτικό του ταξίδι σε ηλικία 12 ετών, κάνοντας Breaking. Αποφοίτησε το 2016 από την Κρατική Σχολή Ορχηστικής Τέχνης στην Αθήνα και έκτοτε έχει συνεργαστεί με πληθώρα χορογράφων, τόσο στην Ελλάδα όσο και στο εξωτερικό, ενώ παράλληλα δίνει σεμινάρια και δημιουργεί τις δικές του δουλειές.

Μεταξύ πολλών άλλων, έχει δουλέψει με την ομάδα Akram Khan Company για το restaging του *Vertical Road* σε συνεργασία με τη Hellenic Dance Company (Λονδίνο και Αθήνα), πέρασε ένα χρόνο στο Staatstheater του Görlitz (Γερμανία), εργάστηκε για δύο χρόνια με την ομάδα KMDT - Kennedy Muntanga Dance Theatre στο Λονδίνο, είναι ενεργός freelance συνεργάτης της Πατρίσιας Απέργη και της ομάδας Aerites Dance Company (Αθήνα), του χορογράφου Ηλία Χατζηγεωργίου (Αθήνα) και της χορογράφου Λήδας Δουμουλιάκα (Ζυρίχη, Ελβετία).

Ο ίδιος εμπνέεται στην τέχνη του από τις καθημερινές ιστορίες των ανθρώπων, τους παραδοσιακούς χορούς και μύθους διαφορετικών πολιτισμών, τις πολεμικές τέχνες, τους streetstyle χορούς καθώς και από έργα φαντασίας όπως βιβλία, ταινίες και βιντεοπαιχνίδια.

**ΗΡΩ ΚΟΝΤΗ**

Η **Ηρώ Κόντη** γεννήθηκε και μεγάλωσε στην Αθήνα. Είναι απόφοιτος της Κρατικής Σχολής Ορχηστικής Τέχνης και της Νομικής Σχολής του Δημοκριτείου Πανεπιστημίου Θράκης. Ως χορεύτρια, έχει συνεργαστεί με χορογράφους και σκηνοθέτες μεταξύ των οποίων οι Romeo Castelluci, Russell Maliphant, RootlessRoot (Λίντα Καπετανέα & Jozef Fruček), Alleyne Dance Co., Jasmin Vardimon, Τζένη Αργυρίου, Γιάννης Κακλέας, Mαριάννα Καβαλλιεράτου, Ερμίρα Γκόρο, Φώτης Νικολάου, Αλέξανδρος Σταυρόπουλος, Anton Lachky, Jukstapoz Dance Co., δίνοντας παραστάσεις σε Ελλάδα και εξωτερικό. Tον Αύγουστο του 2020 παρουσίασε την πρώτη προσωπική δουλειά της, με τίτλο *Numbed Emotion* στο πλαίσιο του 26ου Διεθνούς Φεστιβάλ Χορού Καλαμάτας.Έχει επιμεληθεί την κίνηση θεατρικών παραγωγών του Κ. Μάρκελλου, ενώ έχει συνεργαστεί ως βοηθός χορογράφου με τον καλλιτεχνικό διευθυντή του Μπαλέτου της Εθνικής Λυρικής Σκηνής Κωνσταντίνο Ρήγο στις παραγωγές *Καρυοθραύστης* και *MicroDances*.

Η πρακτική της εστιάζει στο πόσο διαφορετικά μπορούμε να χρησιμοποιήσουμε το σώμα και τον λόγο για να δημιουργήσουμε μια αφηρημένη και ταυτόχρονα πολύ συγκεκριμένη γλώσσα.

**THOMAS MARTINO**

Ο **Thomas Martino** [Τομάς Μαρτίνο] ξεκίνησε τις σπουδές του το 2008 στο Lachance Ballet της Ρώμης. Το 2011, εντάχθηκε στο εκπαιδευτικό πρόγραμμα επαγγελματικού coaching Agora υπό τη διεύθυνση των Michele Merola και Enrico Morelli. Από το 2012 έως το 2015, συνεργάστηκε καλλιτεχνικά με διάφορες ομάδες, μεταξύ των οποίων οι MM Company, Fabula Saltica, Palermo Danza, Duende Company, καθώς και σε ανεξάρτητα έργα. Το 2016, εντάχθηκε στο δυναμικό του Μπαλέτου του Staatstheater am Gärtnerplatz στο Μόναχο υπό τη διεύθυνση του Karl Alfred Schreiner, όπου και συνεργάστηκε με τους William Forsythe, Marco Goecke, Damien Jalet, Marina Mascarell, Lukas Timulak, Eyal Dadon και Stain Celis. Το 2019, το Gartnerplatz Theater πρότεινε τον Thomas για το Βραβείο Bayerische Kunstforderpreis. Το 2019 επίσης, έγινε μέλος του Ballett Theater Basel. Έχει συνεργαστεί με χορογράφους όπως ο Richard Wherlock, ο Johan Inger, ο Alexander Ekman, η Sharon Eyal, ο Sidi Larbi Cherkaoui, ο Αντώνης Φωνιαδάκης, ο Hofesh Shechter, οι Imre & Marne van Opstal και ο Marcos Morau. Από το 2019 διδάσκει διεθνώς, και από το 2023 είναι βοηθός των χορογράφων Drew Jacoby και Edward Clug, ενώ παράλληλα πραγματοποιεί εμφανίσεις και χορογραφίες σε ανεξάρτητα έργα σε όλο τον κόσμο.

Η **Gaia Mentoglio** [Γκάια Μεντόλιο] γεννήθηκε το 1997 στη Νάπολη της Ιταλίας. Από το 2002 έως το 2014, σπούδασε στο Art Garage στο Ποτσουόλι. Από το 2014 έως το 2017, παρακολούθησε το προπτυχιακό πρόγραμμα στο Palucca Hochschule für Tanz Dresden, όπου παρακολούθησε εργαστήρια του William Forsythe, του Ohad Naharin πάνω στην τεχνική Gaga, και πολλών άλλων δασκάλων και χορογράφων. Από το 2017 χορεύει στο Ballett Theater Basel, πραγματοποιώντας συνεργασίες με χορογράφους όπως οι Hofesh Shechter, Marcos Morau, Sharon Eyal, Alexander Ekman, Johan Inger, Αντώνης Φωνιαδάκης, και πολλοί άλλοι. Από το 2023 διδάσκει σε όλο τον κόσμο και εργάζεται ως βοηθός του Richard Werlock. Εργάζεται επίσης σε πολλές διαφορετικές παραγωγές ως ανεξάρτητη χορεύτρια.

Ο **Daniel Domenech** [Ντάνιελ Ντόμινετς] ξεκίνησε τις σπουδές του το 2010 στο Real Conservatorio Profesional de Danza Mariemma της Μαδρίτης. Το 2014, μετά από τη συμμετοχή του ως φιναλίστ στον διαγωνισμό μπαλέτου Prix de Lausanne, εντάχθηκε στο πρόγραμμα εκπαίδευσης του San Francisco Ballet υπό τη διεύθυνση του Patrick Armand. Το 2016, έγινε μέλος του Royal Ballet of Flanders στο Βέλγιο υπό τη διεύθυνση του Sidi Larbi Cherkaoui, όπου είχε την ευκαιρία να συνεργαστεί και να δημιουργήσει με χορογράφους όπως οι Akram Khan, Pina Bausch, Ohad Naharin, William Forsythe, Édouard Lock, Αντώνης Φωνιαδάκης, Benjamin Millepied, Maurice Bejart, Alexander Ekman, και άλλοι. Από τον Αύγουστο του 2022, είναι σολίστ στο Ballett Theater Basel, ερμηνεύοντας χορογραφίες των Richard Wherlock, Edward Clug, Iraxe & Igor, και Pontus Lidberg. Το 2023 εμφανίστηκε στην Lady Gaga Dance film campaign υπό την καθοδήγηση του χορογράφου Sidi Larbi Cherkaoui και του μουσικού Woodkid. Αυτή την περίοδο εργάζεται ως ανεξάρτητος καλλιτέχνης και συνεργάζεται με διάφορους χορογράφους πάνω σε πολυάριθμα έργα, ενώ παράλληλα διδάσκει και παρουσιάζει χορογραφίες των Drew Jacoby και Edward Clug.

**ΕΚΠΑΙΔΕΥΤΙΚΟ ΠΡΟΓΡΑΜΜΑ ΤΟΥ ΦΕΣΤΙΒΑΛ**

**ΣΕΜΙΝΑΡΙΑ / ΕΡΓΑΣΤΗΡΙΑ**

**—**

**EDIVALDO ERNESTO**

Ο **Edivaldo Ernesto** [Εντιβάλντο Ερνέστο], με καταγωγή από τη Μοζαμβίκη και έδρα το Βερολίνο, είναι χορευτής, ειδικός στον αυτοσχεδιασμό, χορογράφος και δάσκαλος. Η δουλειά του είναι επηρεασμένη από την πατρίδα του και τους παραδοσιακούς χορούς της δυτικής Αφρικής. Έχει συνεργαστεί επανειλημμένως με τον David Zambrano, καθώς και με την ομάδα Sasha Waltz & Guests ως προσκεκλημένος αλλά και ως σταθερό μέλος. Το 2018 συνεργάστηκε με τη Λίντα Καπετανέα και την ομάδα RootlessRoot στο ντουέτο *Half the Truth*, με τον βραβευμένο με Όσκαρ συνθέτη και πιανίστα Volker Bertelmann, γνωστό και ως Hauschka, για το έργο *An Encounter of Improvised Music & Dance*, καθώς και με τον τρομπετίστα Marco Blaauw στο έργο *I Can’t Breathe*, για το οποίο και τιμήθηκε με το Βραβείο Καλύτερου Χορευτή από την κριτική επιτροπή των ιταλικών Βραβείων Danza & Danza το 2020. Είναι δημιουργός των εργαστηρίων *Depth Movement* και *Next Level*. Έχει επίσης παρουσιάσει τις solo χορογραφίες *Tears*, *Brace*, *Access to the Road* και *Error*. Χορεύει και διδάσκει στην Ευρώπη, τη Βόρεια και Νότια Αμερική, την Αφρική και την Ασία.

**ΕΛΠΙΔΑ ΣΚΟΥΡΟΥ**

Η **Ελπίδα Σκούρου** γεννήθηκε και μεγάλωσε στην Αθήνα. Ξεκίνησε το ταξίδι της στο χορό σε ηλικία 4 ετών με μπαλέτο και σύγχρονο χορό. Εξερευνώντας διάφορα είδη χορού όπως το hip hop και το latin κατά την εφηβεία της, ακολούθησε το πάθος της στην επαγγελματική εκπαίδευση και αποφοίτησε από την Κρατική Σχολή Ορχηστικής Τέχνης το 2018. Στις σημαντικές εμφανίσεις της περιλαμβάνεται η συνεργασία της με τον Anton Lachky στο πλαίσιο του Hellenic Dance Company Special Gala. Συνεχίζοντας την εξερεύνηση της, πιστοποιήθηκε ως εκπαιδεύτρια Pilates. Η επαγγελματική της διαδρομή ξεκίνησε στο Φεστιβάλ Αθηνών-Επιδαύρου, με τη συμμετοχή της στο έργο *Exercise 27* του Χρήστου Παπαδόπουλου. Έγινε μέλος της Akram Khan Company το 2019, συμμετείχε στο έργο *Father: Vision of the Floating World* στο Μπανγκλαντές και εμφανίστηκε στη σειρά του Netflix *MOVE*. Ως βοηθός χορογράφου και ερμηνεύτρια, η Ελπίδα συνεργάστηκε με τους RootlessRoot για την Εθνική Λυρική Σκηνή και το πρόγραμμα *Finality* το 2021. Επιλέχθηκε για την παγκόσμια περιοδεία του έργου *Outwitting the Devil* από το 2020 έως το 2022, πραγματοποιώντας εμφανίσεις σε ιστορικά θέατρα όπως το Ωδείου Ηρώδου του Αττικού. Αυτήν την περίοδο, η Ελπίδα συμμετέχει στη διεθνή περιοδεία της παράστασης *Jungle Book Reimagined*.

* **PETER JASKO**

Το 2001, ο **Peter Jasko** [Πήτερ Γιάσκο] αποφοίτησε από το J.L. Bella Conservatory of Dance στη Μπάνσκα Μπίστριτσα της Σλοβακίας. Συνέχισε τις σπουδές του στο VŠMU στη Μπρατισλάβα για έναν χρόνο πριν εγγραφεί στο P.A.R.T.S. στις Βρυξέλλες. Για περισσότερα από 20 χρόνια, ο Peter δραστηριοποιείται στη διεθνή κοινότητα του χορού ως ερμηνευτής, χορογράφος και δάσκαλος.

Η επαγγελματική διαδρομή του περιλαμβάνει συνεργασίες με διεθνείς ομάδες και καλλιτέχνες, μεταξύ των οποίων οι Roberto Olivan Performing Arts, Sidi Larbi Cherkaoui, Cirque Éloize, Petr Forman, Roberto Magro, Peter James, École de Danse Contemporaine de Montréal, David Zambrano, Clara Furey, και πολλοί ακόμη.

Το 2006, ο Peter έγινε συνιδρυτής του Les Slovaks Dance Collective. Κατά τις τελευταίες δύο δεκαετίες, έχει διδάξει σε 46 χώρες σε όλο τον κόσμο. Από το 2023, εργάζεται ως TransFormation Programming Associate για το φεστιβάλ χορού του Μόντρεαλ. Το 2024, πιστοποιήθηκε ως θεραπευτής μάλαξης στο Montreal.

**ΛΙΝΤΑ ΚΑΠΕΤΑΝΕΑ**

Η **Λίντα Καπετανέα**, Καλλιτεχνική Διευθύντρια του Διεθνούς Φεστιβάλ Χορού Καλαμάτας, είναι χορεύτρια, χορογράφος και δασκάλα σύγχρονου χορού με διεθνή εμπειρία και δραστηριότητα. Απόφοιτος της Κρατικής Σχολής Ορχηστικής Τέχνης, συνέχισε την εκπαίδευσή της με μεταπτυχιακές σπουδές στην Νέα Υόρκη ως υπότροφος του ΙΚΥ. Το 2002, το Υπουργείο Πολιτισμού της απένειμε βραβείο καλύτερης ερμηνείας. Από το 2002 έως το 2006, ήταν μέλος της ομάδας Ultima Vez του Wim Vandekeybus, συμμετέχοντας στις παραστάσεις *Blush*, *Sonic Boom* και *Puur* και στις ταινίες χορού *Blush* και *Here After*. Από το 2006 έως το 2012, υπήρξε μέλος του διδακτικού προσωπικού της Κρατικής Σχολής Ορχηστικής Τέχνης. Το 2007, ίδρυσε μαζί με τον Jozef Fruček την ομάδα χορού RootlessRoot, με την οποία έχουν παρουσιάσει 26 έργα σε περισσότερες από 30 χώρες (σε Ευρώπη, Ασία και Βόρεια Αμερική), αποσπώντας διεθνείς διακρίσεις. Μέσω της RootlessRoot, η Λίντα Καπετανέα δημιουργεί χορογραφίες και ερευνά την ανθρώπινη κίνηση. Αποτέλεσμα της έρευνάς της, σε συνεργασία με τον Fruček, είναι η ανάπτυξη της μεθόδου *Fighting Monkey Practice,* την οποία διδάσκουν σε διακεκριμένες σχολές στην Ελλάδα και το εξωτερικό.

**FAR FROM THE NORM**

#### Είναι μια βραβευμένη ομάδα χορού Hip Hop με έδρα της το Λονδίνο, και με επικεφαλής τον καλλιτεχνικό διευθυντή **Botis Seva** [Μπότις Σίβα]. Ιδρύθηκε σε μία λέσχη νέων στο Dagenham το 2009. Ο Seva αναγνωρίζεται ως μία από τις πιο σημαντικότερες φωνές της γενιάς του, ιδιότητα την οποία αξιοποιεί για την εκπροσώπηση και συμπερίληψη, με στόχο μία καλλιτεχνική δημιουργία που αλλάζει ζωές.

#### Το έργο της **Far From The Norm** περιλαμβάνει θεατρικές παραγωγές μεσαίας και μεγάλης κλίμακας σε εσωτερικούς χώρους, υπαίθριες παραστάσεις και ταινίες χορού μικρού μήκους, οι οποίες έχουν αποσπάσει κρατική και παγκόσμια αναγνώριση. Οι παραγωγές τους αψηφούν τις παραδοσιακές κατηγοριοποιήσεις, συνδυάζοντας τη σωματική ποίηση με τη Μαύρη ποπ κουλτούρα, και ενσωματώνοντας το στοιχείο της πίστης μαζί με προσωπικές αφηγήσεις σε σχέση με τη Μαύρη ταυτότητα. Αυτή η ξεχωριστή σύζευξη χαρακτηρίζεται από απαράμιλλη σωματικότητα και θεατρικότητα.

**ΒΙΤΟΡΙΑ ΚΩΤΣΑΛΟΥ**

Η **Βιτόρια Κωτσάλου** έχει σπουδάσει ψυχολογία, και είναι αυτοδίδακτη χορεύτρια και χορογράφος. Η εκλεκτική εκπαίδευσή της, μη δεσμευμένη από μια παράδοση, και η συνεχής έρευνα σε πολλούς διαφορετικούς τομείς της πρακτικής και της φιλοσοφίας του χορού, διαμορφώνουν μια διαφορετική αντίληψη και εφαρμογή του χορού. Ως χορογράφος και καλλιτέχνης, λειτουργεί τον χορό ως ένα τρόπο ύπαρξης, ένα μέσο για την σκέψη και την αφομοίωση του κόσμου και ως πεδίο σύνδεσης με την νοημοσύνη που διέπει την φύση των πραγμάτων.

Ανήκει στα ιδρυτικά μέλη του μη κερδοσκοπικού οργανισμού R.I.C.E. και της Σχολής Χορού RSOD στο νησί της Ύδρας. Είναι στενή συνεργάτης του χορογράφου Michael Κlien και μέλος της ομάδας Εν Δυνάμει από το 2014. Ως χορογράφος έχει συνθέσει τα έργα *Day out of Time* (2017), *Mount* (2019),  *Ιεροτελεστία της Άνοιξης – Ένας Χάρτης* (2021), *Solar* (Με την ομάδα Εν Δυνάμει - 2023), *Bare* (2023). Ως χορεύτρια έχει συνάψει σημαντικές συνεργασίες με τις Ανδρονίκη Μαραθάκη, Μαριέλα Νέστορα και Αγνή Παπαδέλη Ρωσσέτου. Διδάσκει χορό σε παιδιά, ενήλικες και ομάδες μικτών ικανοτήτων, ενώ επίσης χορογραφεί θεατρικές παραστάσεις.

Αντλώντας έμπνευση από τη μελέτη διαφορετικών καλλιτεχνικών πρακτικών, φιλοσοφικών προσεγγίσεων και συνεργασιών, η σκέψη της επεκτείνεται στην κοινωνική χορογραφία μέσα από την οποία ταυτόχρονα παρατηρεί τον κόσμο και σχεδιάζει έργα που φέρουν την πιθανότητα αλλαγής ή διεύρυνσης του τρόπου αντίληψης και λειτουργίας του.

**ΠΗΝΕΛΟΠΗ ΜΩΡΟΥΤ**

Απόφοιτος της Κρατικής Σχολής Ορχηστικής Τέχνης (Κ.Σ.Ο.Τ.), του Εθνικού Μετσόβιου Πολυτεχνείου –Τμήμα Αρχιτεκτόνων Μηχανικών (Ε.Μ.Π.), με μεταπτυχιακό τίτλο στις Παραστατικές Πρακτικές, από το Πανεπιστήμιο Τεχνών ArtEZ (Master Theatre Practices - Ολλανδία), η **Πηνελόπη Μωρούτ** είναι διατομεακή καλλιτέχνις και χορογράφος, η οποία εστιάζει στη δημιουργία υβριδικών έργων μέσω της διασταύρωσης και συγχώνευσης διαφορετικών τεχνικών, τόσο από τις παραστατικές όσο και από τις εικαστικές τέχνες.

Εργάζεται διεθνώς στον κλάδο του χορού και του θεάτρου ως περφόρμερ, χορογράφος και σκηνογράφος, ενώ ως βιντεογράφος έχει συμμετάσχει σε διεθνείς εκθέσεις και διάφορα φεστιβάλ video dance & dance animation παγκοσμίως. Ως εκπαιδεύτρια, έχει διαμορφώσει την πρακτική “Sculpting Body-Images”, την οποία μοιράζεται ανα τον κόσμο (PERA GAU School of Performing Arts, Munus Encuentro Μεξικό, Nunart Guinardó Βαρκελώνη, The School of Disobedience Βουδαπέστη, Points to Play Μυλούζ, Le Facteur Παρίσι). Επιπρόσθετα, διδάσκει συστηματικά τη πρακτική “Fighting Monkey” των Λίντας Καπετανέα και Jozef Fruček, στο Διεθνές Φεστιβάλ Χορού Καλαμάτας στην Ελλάδα σε συμμετέχοντες άνω των 50 ετών.

Τον Απρίλιο 2024, με την ομάδα της CROSS IMPACT, πραγματοποίησε την πρεμιέρα της νέας της διακαλλιτεχνικής παράστασης χορού EMOTIONAL DOGS, για την οποία έλαβε υποστηριξη τόσο από το Υπουργείο Πολιτισμού, όσο και από τους πολιτιστικούς οργανισμούς X-Church (UK), El Sortidor (ES) και Murate Art District (ΙΤ).

**ΕΙΡΗΝΗ ΚΟΥΡΟΥΒΑΝΗ & ΒΕΝΕΤΣΙΑΝΑ ΚΑΛΑΜΠΑΛΙΚΗ**

Η **Ειρήνη Κουρούβανη** ασχολείται επαγγελματικά με τον χορό λαμβάνοντας μέρος σε Φεστιβάλ χορού στην Ελλάδα και διεθνώς. Παράλληλα, είναι πρωταθλήτρια στίβου, άρσης βαρών και ιστιοπλοΐας, με σημαντικές διακρίσεις. Έχει γεννηθεί με την σπάνια πάθηση της αρθρογρύπωσης. Είναι απόφοιτος του Τμήματος Πολιτικής Επιστήμης του Εθνικού & Καποδιστριακού Πανεπιστημίου Αθηνών. Το 1992 βραβεύτηκε από την Ακαδημία Αθηνών για τον αισιόδοξο τρόπο αντιμετώπισης της ζωής παρά τις δυσχέρειες της αναπηρίας της. Έχει χορέψει στο Φεστιβάλ Αθηνών και Επιδαύρου (2007) με την ομάδα Λάθος Κίνηση και στο Φεστιβάλ Χορού Καλαμάτας με το Drops of Breath των Αποστολίας Παπαδαμάκη, Sophie Bulbulyan και Λίας Χαράκη. Έχει διδάξει σε μικτά εργαστήρια χορού στο πλαίσιο των προγραμμάτων Unlimited Access και iDance της Στέγης του Ιδρύματος Ωνάση (2014-2017). Θα συμμετάσχει με την γαλλική ομάδα Compagnie DK-BEL στην πολιτιστική Ολυμπιάδα Παρίσι 2024.

Η **Βενετσιάνα Καλαμπαλίκη** εργάζεται στο χώρο των παραστατικών τεχνών ως χορεύτρια και χορογράφος. Είναι απόφοιτη της Κρατικής Σχολής Ορχηστικής Τέχνης (2016), της Σχολής Πολιτικών Επιστημών του Πανεπιστημίου Αθηνών (2018), καθώς και του Μεταπτυχιακού Προγράμματος Εικαστικών Τεχνών της Ανωτάτης Σχολής Καλών Τεχνών (2022).Τα έργα της έχουν παρουσιαστεί στο Holland Dance Festival, στο 27ο Φεστιβάλ Χορού Καλαμάτας, στο Oriente Occidente Dance Festival, στο Skånes Dansteater, το Διεθνές Φεστιβάλ Λευκωσίας, στη Στέγη του Ιδρύματος Ωνάση (ONC7 & ONC8), στο Kampnagel και το Haupsachefrei Festival. Έχει βραβευτεί από την ARTWORKS και συμμετείχε στο Πρόγραμμα Υποστήριξης Καλλιτεχνών Ίδρυμα Σταύρος Νιάρχος (ΙΣΝ) το 2022-23. Tο 2023 ήταν υπότροφος του προγράμματος danceWEB για την συμμετοχή της στο Διεθνές Φεστιβάλ Χορού ImPulsTanz στη Βιέννη.

Δραστηριοποιούνται μαζί από το 2018 ύστερα από τη δημιουργία του έργου μικρής διάρκειας *Cherry-Picked* της Siobhan Hayes στο Μάλμε της Σουηδίας, το οποίο παρουσιάστηκε στο Skanes Danceteater και το iDance #2 Inclusive Dance Convention στη Στέγη του Ιδρύματος Ωνάση. Στη συνέχεια συνεργάστηκαν στα έργα *Re-call* και *Re-call (reloaded)*, σε παραγωγή της Στέγης του Ιδρύματος Ωνάση στο πλαίσιο του Europe Beyond Access, με τα οποία ταξίδεψαν σε διεθνή Φεστιβάλ και συνεχίζουν την περιοδεία τους. Από το 2021 διδάσκουν μαζί σεμινάρια σύγχρονου χορού για άτομα με και χωρίς αναπηρία.